AIŠKINAMASIS RAŠTAS

Dėl pritarimo jungtinės veiklos sutarties sudarymui su Anykščių, Utenos rajono savivaldybėmis

1. **Parengto tarybos sprendimo projekto tikslai ir uždaviniai:**

Sprendimo projektu siekiama Molėtų rajono savivaldybės tarybos pritarimo jungtinės veiklos sutarties su Anykščių rajono, Utenos rajono savivaldybėmis sudarymui ir įgalioti Molėtų rajono savivaldybės merą Saulių Jauneiką pasirašyti jungtinės veiklos sutartį. Savivaldybės tarybai pritarus, bus pasirašoma jungtinės veiklos sutartis, pagal kurią Molėtų rajono, Anykščių rajono, Utenos rajono savivaldybės įsipareigos bendrai įsigyti 2024-2030 m. funkcinės zonos strategijos Anykščių, Molėtų ir Utenos rajonų savivaldybių teritorijose parengimo paslaugas.

Tvarios miesto plėtros strategijų ir funkcinių zonų strategijų rengimo ir įgyvendinimo stebėsenos tvarkos aprašo, patvirtinto Lietuvos Respublikos vidaus reikalų ministro 2023 m. sausio 19 d. įsakymu Nr. 1V-30 ,,Dėl tvarios miesto plėtros strategijų ir funkcinių zonų strategijų rengimo ir įgyvendinimo stebėsenos tvarkos aprašo patvirtinimo“, 10 punkte nurodyta, kad funkcinių zonų strategijas rengia tarpusavyje besiribojančios, socialiniais ir (ar) ekonominiais ryšiais susijusios ir (ar) potencialiai tokius ryšius galinčios suformuoti savivaldybės, įvertinusios, kad prisidėti prie jų planavimo dokumentuose ir (ar) regionų plėtros planuose iškeltų problemų sprendimo tikslinga veikiant bendrai.

Molėtų rajono savivaldybės vardu sudaromų sutarčių pasirašymo tvarkos aprašo, patvirtinto Molėtų rajono savivaldybės tarybos 2009 m. sausio 29 d. sprendimu Nr. B1-9 „Dėl Molėtų rajono savivaldybės vardu sudaromų sutarčių pasirašymo tvarkos aprašo patvirtinimo“, 8.1, 9.1 papunkčiais, yra būtinas išankstinis savivaldybės tarybos pritarimas sutarties sudarymui pagal pateiktą sutarties projektą.

1. **Siūlomos teisinio reguliavimo nuostatos:**

Sprendimu teisinio reguliavimo nuostatos nėra nustatomos.

1. **Laukiami rezultatai:**

Funkcinės zonos strategija bus rengiama siekiant sudaryti sąlygas efektyvesniam Molėtų rajono, Anykščių rajono ir Utenos rajono savivaldybių bendradarbiavimui teikiant viešąsias paslaugas ir vystant infrastruktūrą. Funkcinės zonos strategijoje bus planuojami bendri visų trijų savivaldybių veiksmai turistinio patrauklumo didinimo ir prevencinių sveikatą stiprinančių priemonių srityse.

1. **Lėšų poreikis ir jų šaltiniai:**

Šalių piniginis įnašas yra lygus - Molėtų savivaldybė prisidės 33,33 proc. nuo paslaugų kainos, tačiau ne daugiau nei 10 000, 00 Eur su PVM.

1. **Kiti sprendimui priimti reikalingi pagrindimai, skaičiavimai ar paaiškinimai.**

Funkcinės zonos strategijos veiksmų įgyvendinimą numatoma finansuoti 2021–2027 metų Europos Sąjungos fondų investicijų programos lėšomis.